Bibliai Szabadegyetem

A Zsoltárok Könyve

A Zsoltárok Könyve egyedülálló szerepet tölt be a Bibliában. Ahogyan a szív a emberi szervezetben, ugyanúgy a zsoltárok olyan, mint a szívverés Izrael vallásában. Az imádságok eme könyvében elkötelezett emberek találták meg az utat a mennybe. A legmélyebb veremből, az emberi szenvedés és agónia mélyéről az Istennel való örömteli közösségig mindenféle helyzetben lévő emberek szívéből fakadnak ezek az imádságok. Siralom, kiáltás, kétségbeesés változik a himnuszban a hála, köszönet és dicséret szavaivá.

A reformátorok megkülönböztetett figyelemmel adóztak a zsoltárok könyvének. Luther „szeretetreméltó kis Bibliának” nevezte, mert a héber hívőknek nem csak a szavait és cselekedeteit tartalmazza, hanem a lelkiállapotukat és motivációikat is.

Mi tehát a zsoltárok vallási és erkölcsi jelentősége? Példák állnak arra, hogy Isten milyen választ vár hitből. A zsidó írásmagyarázat szerint a zsoltárok öt könyve mintegy visszhangja Mózes öt könyvének.

Lehet, hogy ez kicsit erős, de tény, hogy azok a történelmi események, amelyek Mózes könyveiben találhatók, ugyanúgy megtalálható a zsoltárok könyvében is:

- Zsolt 8, Zsolt 19 – Teremtés

- Zsolt 78 – A történelem tanítása

- Zsolt 105-106 – Izrael a pusztában

Keresztények és a zsoltárok:

A zsoltárok a Biblia imádságos könyve. Megtanulhatjuk belőle, nem azt, hogy mit akarunk imádkozni, hanem Isten mit akar, hogy mi imádkozzunk Jézus Krisztus nevében.

*„A Krisztusnak beszéde lakozzék ti bennetek gazdagon, minden bölcsességben; tanítván és intvén egymást zsoltárokkal, dicséretekkel, lelki énekekkel, hálával zengedezvén a ti szívetekben az Úrnak.” Kol 3,16.*

Zsoltárok, Psalms, Psalmus, - a görög „pszaltér” szóból ered, mely énekes dalt, de citeraszerű zeneeszközt is jelent, lat. Psalmus

A Zsoltárok könyve költői formában irt imádságokat tartalmaz, amelyeket az ószövetségi kor istentiszteleti alkalmain általában énekelve adtak elő. Maguk, a zsoltárok tehát nem egyszerűen a héber vallásos líra termékei, hanem liturgiai célra szánt imádságok.

Lehet és kell is a zsoltárok költői szépségeit észrevenni, de nem szabad elfeledni, hogy mégsem „istenes versekről” van itt szó*,* hanem olyan, imádságokról, amelyekben az ember vagy a gyülekezet Isten színe elé áll örömében vagy bánatában. Azonkívül nem szabad elfeledkeznünk arról, hogy a Zsoltárok könyve Isten írott igéjéhez tartozik, e nemben tehát kijelentő, tanító jellege is van.

Ha mást nem, tanít, imádkozni. Átélhetjük ugyanazokat az érzéseket, amelyek a zsoltárírót eltöltötték. De meghallhatjuk a zsoltárokból is Isten igei üzenetét, amellyel, int, vigasztal és megerősít.

A Zsoltárok könyve, ahogyan ma a Bibliában áll, egy gyűjtemény; a 150 zsoltár nem egy időben keletkezett, hanem kisebb csoportokat soroltak egymás mellé a gyűjtők, talán az istentiszteleti énekessel megbízott leviták.

Magyar Bibliánkban öt „könyvre” tagolódik a gyűjtemény. A héber Ószövetségben onnan lehet következtetni egy-egy ilyen könyvnek a lezárása, hogy helyenként hosszabb doxológia olvasható, mely független attól a zsoltártól, amelynek a végén áll (41:14, 72:18-19, 89:53, 106:48). Így tagolódik tehát az egész zsoltár-gyűjtemény öt könyvre:

I. könyv: 1-41. zsoltár

II. könyv: 42-74 zsoltár

III. könyv: 73-69. zsoltár

IV. könyv: 90-106. zsoltár

V. könyv: 107-150. zsoltár

Egy időben különösen foglalkoztatta az Ószövetséggel foglalkozó tudományt az az irodalomtörténeti kérdés, hogy az egyes zsoltároknak ki volt a szerzője és hogy a szerzők mikor írták milyen indítékból és milyen célra készítették az énekeket.

Szélsőségesen hagyományos nézet szerint Dávid írta valamennyi zsoltárt; szélsőségesen kritikai vélemény szerint viszont valamennyi zsoltár később íródott a Dávid koránál. A szerzőség kérdésénél jelentős annak a megítélése, hogy a feliratokban levő személyneveket (Dávid, Salamon, Mózes, Ászáf stb.) hogyan értelmezzük. Minden valószínűség szerint a szerző személyére utal, természetesen megint az ószövetségi hagyományt tükrözve. - Erre mutat az is, hogy a Dávidnak tulajdonított énekek közül némelyiknek a felirata olyan utalást is tartalmaz, hogy mikor, milyen körülmények között írta Dávid a zsoltárt (pl. 3, 7, 18, 34. stb.)

Ha feltesszük a kérdést, hogy lehetett-e Dávid énekszerző, nyugodtan adhatunk igenlő választ. A történeti hagyomány úgy tartja számon, mint zeneértő, szépen éneklő férfit, akit Saul azért fogadott udvarába, hogy búskomorságában felderítse énekével. Ugyanazt lehet elmondani róla, amit a későbbi hivatásos levita énekesekről, hogy az énekszerzők természetesen azok .közül kerülnek ki, akik zenével, énekléssel foglalkoznak. Sajnos, ezen túl sokat nem mondhatunk; legfeljebb még annyit, hogy a hagyomány a dávidi szerzőségre vonatkozóan elfogadható, ha ennek nem mond ellene a kései nyelv, a szóhasználat, és ha nem zárja ki valamely későbbi korrá mutató történeti utalás (pl. a Jeruzsálem templom, említése).

A zsoltárok csoportosítása:

* Egyéni imádságok
	+ Hálazsoltárok (9, 18, 30, 34, 92, stb.)
		- Zsolt. 18.2-3. „És monda: Szeretlek Uram, én erősségem! Az Úr az én kősziklám, váram és szabadítóm; az én Istenem, az én kősziklám, ő benne bízom: az én paizsom, idvességem szarva, menedékem.”
	+ Bizakodó zsoltárok (11, 16, 23, 62, stb.)
		- Zsolt. 11.1. „Az éneklőmesternek; Dávidé. Az Úrban bízom; hogy mondhatjátok az én lelkemnek: fuss a ti hegyetekre, mint a madár?!”
	+ Panaszénekek (ez a legtöbb) (3, 4, 5, 7, 13, 14, 17, 22, 26, 28, stb.)
		- * Zsolt. 13.2-3. „Uram, meddig felejtkezel el rólam végképen? Meddig rejted el orczádat tőlem? Meddig tanakodjam lelkemben, bánkódjam szívemben naponként? Meddig hatalmaskodik az én ellenségem rajtam?”
		- 7 bűnbánati zsoltár: (6, 32, 38, 51, 102, 130, 143)
			* Zsolt. 51.3-4. Könyörülj rajtam én Istenem a te kegyelmességed szerint; irgalmasságodnak sokasága szerint töröld el az én bűneimet! Egészen moss ki engemet az én álnokságomból, és az én vétkeimből tisztíts ki engemet;
* Közösségi imádságok
	+ Magasztaló énekek (66, 67, 107, 129, stb.)
	+ Panaszénekek (12, 60, 74, 79, 80, stb.)
* Bölcselő zsoltárok (1, 19, 119)
* Királyzsoltárok (2, 20, 21, 45, 72, 110, stb.)
* Himnuszok (8, 19, 89, stb.)
* Hallelujah zsoltárok (111-113, 135, 146-150)
* Isten királyságát magasztaló zsoltárok (47, 93, 96-99)

Különleges feliratok:

* Mizmór (húros pengető hangszer – psalmos = zsoltár)
* Maszkil (tanító ének)
* Al-hannehilóth (fúvós hangszerre) 5. zsoltár
* Bineginót al hasseminith (mély hangú húros hangszerre) 6. zsoltár
* Siggajón (ének) 7. zsoltár
* Miktám (engesztelési áldozati ének)
* Lamenaccéah (A karmesternek)
* Al-halamót (Magas hangon) 46. zsoltár
* Al-hasseminit (Nyolcadik/mély hangon) 12. zsoltár
* Al-mút labbén („Afiú halála” dallamára) 9. zsoltár
* Al-ajjatlat hassahar („A hajnali szarvas”-ra (dallamára)) 22. zsoltár
* Al-tashét („A ne veszíts el”-re) 58. 75. zsoltár
* Al susanedut („A liliomkra”) 45. 60. 69. 80. zsoltár
* Al jóna elam rehoqim („A messzi fák galambja”-ra) 56. zsoltár
* Al gittith („ A szőlőtaposókra”) 8. 81. 84. zsoltár
* Al Mahalath-lehannóth („A betegségre”) 53. 88. zsoltár
* Grádicsok éneke (Zarándokének) 120kk. zsoltárok

Szövegben előforduló kifejezés

* Szelah – bizonytalan az értelme, lehetséges jelentések:
	+ Szálal (magasít) – emelt hangon (forte)
	+ Akrostichon
		- Szémán listenót haqqól (hang változás jele)
		- Szób lama alé hassár (térj vissza az ének elejére) da capo
	+ Szünetjel (az énekkar megáll és hangszeres közjáték következik)

Összeállította: Ócsai Tamás